Izraelitët dhe palestinezët, skeptikë për suksesin e bisedimeve të paqes
Shumë banorë nuk besojnë se janë pjekur kushtet për negociata
Mustafa Murar është pronar i këtij dyqani boje në qytetin e Bregut Përëndimor, El Bireh, afër Jeruzalemit. Dyqani ndodhet në rrugën ku gjatë kryengritjes palestineze 10 vjet më parë u zhvilluan luftime të ashpra. Biznesi i tij u shkatërrua nga luftimet. Në tre vitet e fundit të një qetësie relative, Bregu Përëndimor i pushtuar nga Izraeli ka përjetuar një bum ekonomik. Zoti Murar ka patur mundësi të furnizojë dyqanin e tij dhe të fillojë punën përsëri. Ai thotë se negociatat e vitit 2000, për të cilat nuk ishte e përgatitur asnjëra palë u bënë shkas për kryngritjen. Ai thotë se edhe tani asnjëra palë nuk është e gatshme për marrëveshje. Shumë izraelitë gjithashtu nuk besojnë se është koha e duhur për negociata. Pas dekadash konflikti, disa thonë se nuk ka pika të përbashkëta që janë të mjaftueshme për dialog të mirëfilltë. Izraeli thotë se dëshiron garanci për sigurinë, një shtet palestinez të demilitarizuar, dhe një Jeruzalem të pandarë nën kontrollin e tij. Shumë izraelitë e kundërshtojnë kërkesën kryesore të palestinezëve për tërheqjen e qindra mijëra kolonëve hebrenj nga Bregu Përëndimor. Analisti Mahdi Abdel Hadi thotë se trysnia amerikane e jo vullneti i mirë, do të sjellin palët në tavolinën e bisedimeve. Udhëheqësit palestinezë kanë paralajmëruar popullatën të mos angazhohet në dhunë. Megjithatë, Yaacov Bar Simantov, i cili drejton Institutin e Jeruzalemit për Studime Izralite, thotë se ekziston mundësia për rifillim të dhunës. Mustafa Murar thotë se ai nuk dëshiron luftë. Por zoti Murar thotë se, si gjithë palestinezët e tjerë në Bregun Përëndimor, ai është i frikësuar se nëse bisedimet dështojnë, zemërimi nga pushtimi mund të rrisë tensionet dhe të shkatërrojë gjithë punën që ai ka bërë për rindërtimin e dyqanit të tij.